**OSEBNA IZKAZNICA PROJEKTA/PROGRAMA**

|  |  |
| --- | --- |
| **Naziv javnega razpisa:**  **Javni razpis za podporno okolje za razvoj nevladnih organizacij 2019-2023** | |
| **Namen in predmet javnega razpisa/poziva:**  Namen javnega razpisa je krepitev zmogljivosti nevladnih organizacij (v nadaljnjem besedilu: NVO) za zagovorništvo, organizacijski razvoj NVO in izvajanje javnih storitev tj. krepitev čezsektorskega sodelovanja, povezovanja in vzpostavljanja partnerstev z namenom reševanja družbenih izzivov.  V okviru javnega razpisa so se tako nadgradile storitve podpornega okolja za NVO z namenom dolgoročnega razvoja in učinkovitega sodelovanja nevladnih organizacij pri pripravi in izvajanju javnih politik.  Predmet javnega razpisa je sofinanciranje programov/projektov podpornega okolja za razvoj nevladnih organizacij, skladno z osmo in deveto alinejo prvega odstavka 23. člena Zakona o nevladnih organizacijah.  Vsa razpisna dokumentacija in ostale podrobnosti v povezavi z razpisom so dostopne na spletni strani: [**Javni razpis za podporno okolje za razvoj nevladnih organizacij 2019-2023**](https://www.gov.si/zbirke/javne-objave/javni-razpis-za-podporno-okolje-za-nvo-2019-2023/). | |
| **Upravičenec** | **Zavod Tri** |
| **Spletna stran upravičenca/projekta/programa** | **https://zavod-tri.org/domov/grozd-nvo-gorenjske/** |
| **Projektni partnerji *(če je relevantno)*** | **Društvo prejemnikov zlatega priznanja MEPI** |
| **Naziv projekta/programa** | **Grozd NVO Gorenjske** |
| **Višina dodeljenih sredstev** | **350.157,93 eur** |
| **Obdobje izvajanja** | **2019 - 2023** |
| **Kratek opis programa/projekta, iz katerega je razviden namen, cilji, povzetek poteka in rezultati**.  Namen programa regionalnega stičišča Grozd NVO Gorenjske je krepitev zmogljivosti NVO za zagovorništvo, za organizacijski razvoj NVO in za izvajanje javnih storitev tj. krepitev čezsektorskega sodelovanja, povezovanja in vzpostavljanja partnerstev z namenom reševanja družbenih izzivov.  Regionalno stičišče Grozd NVO Gorenjske je od 2019 - 2023 zasledovalo naslednje cilje:   * okrepilo je informiranost, organizacijsko, strokovno in zagovorniško usposobljenost NVO; * prispevalo je k večji vlogi NVO pri oblikovanju lokalnih/regionalnih politik; * okrepilo je čezsektorsko povezovanje in sodelovanje za reševanje lokalnih potreb.   Nevladne organizacije so od nas prejele preko 500 elektronskih novic in objav na socialnih omrežjih, zato so lahko pridobile denar za delovanje v skupno dobro. O našem delu so Gorenjke in Gorenjci izvedeli tudi v Nevladniškem listu, prilogi Gorenjskega glasu, ki je izšla vsa štiri leta od 2020 do 2023 in je vsakič dosegla 19.000 nabiralnikov.  Skupaj z vsemi regijskimi stičišči smo oblikovali mrežo regionalnih stičišč nevladnih organizacij in “blagovno znamko” ZaNVO, v okviru katere deluje spletna stran, ki je platforma za izobraževanje o boljšem delovanju NVO v Sloveniji. Izvedli smo tri nacionalne konference pomembne tako za lokalne skupnosti kot za NVO: ZA participativni proračun, Prostori ZA skupnost, Digitalna orodja in pomoč ZA NVO.  Nevladne organizacije, ki se učijo pri nas, tako bolje delujejo za vse. Zaradi naše šole in mentorstva se jim ni treba ukvarjati z nepotrebno birokracijo, saj jim pomagamo pri pojasnjevanju in urejanju dokumentov. Bolje znajo napisati projekte, od katerih imamo potem korist vsi.  28 gorenjskim NVO, ki delujejo na področjih kulture, sociale, preventive, varstva okolja in mladine smo nudili popolno mentorstvo in tako izboljšali njihovo komuniciranje, organizacijski in vsebinski razvoj, zagovorniške sposobnosti predvsem v delovanju v različnih regijskih in občinskih telesih, delo z ranljivimi skupinami in razvijanju novih storitev za zadovoljevanje potreb v skupnosti.  Vse skupaj smo z manjšimi nasveti sodelovali s 40 gorenjskimi NVO in jim nudili 894 mentorskih ur, z njimi pa smo vzpostavili sodelovanje pri doseganju ciljev na področju zagovorništva, partnerstev in storitev. Tudi v sodelovanju z nacionalnimi strokovnimi organizacijami smo izvedli smo 19 izobraževalnih dogodkov.  Izvedli smo volitve predstavnikov in predstavnic nevladnih organizacij v Razvojni svet gorenjske regije. To pomeni, da tam poleg predstavnikov in predstavnic občin in gospodarstva sedimo tudi nevladniki in nevladnice, ki se zavzemamo za varovanje okolja in spodbujanje biodiverzitete, da bodo mladi želeli ostati na Gorenjskem in da bomo imeli vključujoče skupnosti. Občine spodbujamo, da uvedejo participativne proračune. Prav tako jih spodbujamo, da prostore namenjajo delovanju NVO in tako ustvarjajo prostore za vse, za skupnost.  Na področju zagovorništva smo še posebej ponosni na izboljšanje razpisov za NVO v treh občinah, vplivali smo na Regionalni razvojni program s tremi NVO projektnimi predlogi, prav tako smo vplivali na dve strategij lokalnih akcijskih skupin (LAS Loškega pogorja, LAS BOJA). Na področju mladine je bila v Mestni občini Kranj s pomočjo stičišča razvita in sprejeta Strategija razvoja mladinskega dela, na našo pobudo pa je v delu tudi Strategija za mlade v Občini Škofja Loka. Izpostavljamo prvi regijski NVO projekt proti ekranski odvisnosti mladih, ki je nastal s podporo stičišča, v sodelovanju z devetimi gorenjskimi NVOji in je bil uvrščen tako v kranjsko Strategijo razvoja mladinskega dela v kot tudi v gorenjski regionalni razvojni program, kar mu bo omogočilo nadaljnje financiranje. Septembra je bil izglasovan za naj EU projekt.  Zagovorniško delujemo tudi na področju migracij in v Škofji Loki nam je uspelo ustanoviti posvetovalno telo župana Svet za vključevanje, dobro prakso pa smo prenesli tudi v Občino Žiri.  Želimo si živeti v družbi, v kateri imamo vsi enake možnosti in v kateri se lahko zdravimo in šolamo ne glede na to, koliko zaslužimo. Sodelujemo z gorenjskimi občinami, jih povezujemo z lokalnimi NVO, s stroko in delujemo kot lepilo pri povezovanju (nacionalnih) institucij za hitrejše reševanje izzivov.  Na področju migracij izpostavljamo dobro partnerstvo tako z gorenjskimi občinami kot tudi z nacionalnimi institucijami npr. pri vzpostavitvi nacionalnega usposabljanja za medkulturne mediatorke, kjer smo sodelovali s fakultetami, NIJZ in KID Pina, na povabilo Ministrstva za notranje zadeve pa smo s predlogom vzpostavitve lokalnih svetov za vključevanje vplivali tudi na Strategijo vključevanja tujcev. Na področju varovanja okolja in spodbujanja biodiverzitete v pobudi sodelujemo s Čebelarsko zvezo Gorenjske in večino gorenjskih občin, v čezsektorskem partnerstvu pa opozarjamo na biodiverziteto v urbanem okolju. Z akcijo Rad bi te vprašal, če si v redu smo okrepili zavedanje o pomenu duševnega zdravja med mladimi v šolah in nevladnih organizacijah.  Na stičišču Grozd NVO Gorenjske smo podprli sedem partnerstev med nevladnimi organizacijami in drugimi institucijami, da so se v treh gorenjskih krajih povezali mladi in starejši. V času razvoja storitev so pridobili trideset novih prostovoljcev\_k.  Na področju migracij smo izvedli dve trajnostni storitvi: v Občini Škofja Loka z našo pomočjo delujeta medkuturni mediatorki, ki sta financirani s strani lokalne skupnosti in podpirata strokovne delavce\_ke v javnih zavodih. Vzpostavili smo prostovoljsko učno pomoč za učenje slovenskega jezika v sodelovanju s tremi NVOji. Vzpostavili smo posredovalnico prostočasnih aktivnosti za mlade na Gorenjskem, ki pomeni dvig kakovosti življenja mladih, olajšan dostop mladih do kakovostnih prostočasnih aktivnosti, več mladih v prostovoljskih organizacijah in večjo participacijo mladih v družbi. | |